**Kedves Diákok!**

Ez a kiállítás is - mint eddig bármelyik, Nektek készült. Ezúttal az aktív szemlélődést nem pusztán lehetőségként ajánljuk számotokra, hanem kérünk is titeket erre. Szeretnénk ha aktív kapcsolat jönne létre bennetek és általatok a kiállított "rajzocskákkal" - ahogy Tóni bácsi, egykori rajztanár kollégánk nevezi a rajzokat. Az egykori pataki diákok itt látható portréi az Ő keze munkáját dicsérik. Talán ismeritek az anekdotát, miszerint kedves időtöltése volt a rajzórák alatt egy-egy növendék modell utáni lerajzolása. Ma is aktív szobrászművészként lényéhez tartozik a bennetek is élő lélek, változatos formákban való tündöklésének csodálata. Ezt örökíti meg műveiben és ezekben a kis "rajzocskákban" egyaránt. Minden arc egy-egy csoda, egyéni, megismételhetetlen, úgy mint a hozzá tartozó egyéni, megismételhetetlen életút. Arra szeretnénk buzdítani titeket, hogy ezek mögött az arcok mögött rejlő egyéni életutakat, sorsokat tegyétek a refis jelenetek, a jelenünk számára is élővé. Egykori diáktársaitokat a rajzok mellé - saját kezűleg írt nevei és az évszámok alapján próbáljátok meg azonosítani, felkutatni. A modern kor technikai csodái nagy segítségetekre lehetnek, reméljük sikerül mindenkivel felvenni a kapcsolatot. Ha igen, legyetek szívesek megkérni Őket, hogy az alábbi kérdések megválaszolásával tegyék színesebbé jelenlegi refis életünket;

1.Név : ............................. (a megkérdezett személy) életútjának alakulása a Refi elhagyása után?

2.Mit jelentett számára a Refi diákévei idején és mit jelent ma? Mi volt a legemlékezetesebb, a legfeledhetetlenebb pillanat, stb. ... .

3.Ezt üzenem a Refi jelenlegi diákjainak ... .

Munkátok gyümölcse, hogy új ismeretségekkel gazdagodik életetek, ezen túl pedig, az iskolánkban meghirdetett osztályok közötti versenyben való pontgyűjtésre ad lehetőséget.

Kitartó kutakodást és eredményes beszámolókat kívánunk Nektek!

**A refi tanárai**